ดอลล์ปรับขึ้นก่อนสหรัฐเผยตัวเลขจ้างงาน
ดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (4 มิ.ย.) เนื่องจากนักลงทุนขานรับจำนวนผู้ขอรับสวัสดิการว่างงานของสหรัฐที่ออกมาต่ำกว่าคาดการณ์ ซึ่งหนุนความคาดหวังที่ว่าตัวเลขจ้างงานนอกภาคเกษตรของสหรัฐที่จะมีการเปิดเผยในวันนี้ ก็จะสดใสด้วย
5 มิ.ย. 2558

สำนักข่าวอินโฟเควสท์รายงานว่า ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.1247 ดอลลาร์สหรัฐ จาก 1.1250 ดอลลาร์สหรัฐ ขณะที่เงินปอนด์เพิ่มขึ้นที่ 1.5370 ดอลลาร์สหรัฐ จากระดับ 1.5314 ดอลลาร์สหรัฐ
ค่าเงินดอลลาร์สหรัฐปรับขึ้นเทียบกับสกุลเงินเยนที่ 124.36 เยน เทียบกับระดับ 124.35 เยน และลดลงเมื่อเทียบกับฟรังก์สวิสที่ระดับ 0.9328 ฟรังก์ จาก 0.9357 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7685 ดอลลาร์สหรัฐ จากระดับ 0.7770 ดอลลาร์
ดอลลาร์สหรัฐได้รับแรงหนุน หลังจากกระทรวงแรงงานสหรัฐเปิดเผยเมื่อคืนนี้ว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 30 พ.ค. ลดลง 8,000 ราย แตะ 276,000 ราย จาก 284,000 รายในสัปดาห์ก่อนหน้านี้ โดยตัวเลขดังกล่าวยังคงต่ำกว่าระดับ 300,000 รายเป็นสัปดาห์ที่ 13 ติดต่อกัน ซึ่งเป็นสัญญาณบ่งชี้ว่าตลาดแรงงานยังคงมีความแข็งแกร่ง
ทั้งนี้ นักลงทุนต่างรอดูตัวเลขจ้างงานนอกภาคเกษตรเดือนพ.ค.ซึ่งกระทรวงแรงงานสหรัฐจะเปิดเผยในเวลา 19.30 น.ตามเวลาไทย วันนี้ เพื่อประเมินภาพรวมเกี่ยวกับการฟื้นตัวของตลาดแรงงานสหรัฐ ส่วนสถานการณ์หนี้สินของกรีซยังคงเป็นที่จับตาของตลาด หลังจากที่รัฐบาลกรีซมีมุมมองบวกเกี่ยวกับข้อตกลงที่ “สามารถยอมรับได้ร่วมกัน” กับบรรดาเจ้าหนี้ในการหารือล่าสุดที่กรุงบรัสเซลส์ซึ่งยังไม่ได้ข้อสรุป
ด้านนายกรัฐมนตรีอเล็กซิส ซิปราสของกรีซ กล่าวว่า มีความคืบหน้าเกี่ยวกับการจัดการชำระคืนหนี้สินของกรีซ แต่กรีซและบรรดาเจ้าหนี้ยังต้องใช้เวลาอีกหลายวันในการที่จะบรรลุข้อตกลง